Alister E. McGrath: Forsvar for troen. En indføring i apologetik (Kolon, 2016)
Forfattere: Steen Skovsgaard
Tidsskrift: dttk (21-11-2017)

Forsvar for troen. En indføring i apologetik Alister E. McGrath Kolon, 2016 185 sider

## Anmeldt af Steen Skovsgaard

Alister  E.  McGrath  er  professor  i  teologi og  leder  af  Centre  for  Thelogy,  Religion and  Culture  på  Kings  College,  London. Han er tillige formand for Oxford Centre for  Christian  Apologetics  og  forfatter  til og redaktør af en lang række bøger. Han er selv tidligere ateist og har en respektfuld, men kritisk tilgang til den nyateistiske bevægelse. Han er jævnligt engageret i debatter og dialog med dens ledere - og har  desuden  studeret  og  holdt  sig  ajour med naturvidenskab, fysik og biologi.

Ifølge McGrath er det apologetikkens formål  at  fokusere  på  at  forsvare  og  begrunde centrale emner i kristendommen og kommunikere den så effektivt som muligt til den ikke-kristne verden. Apologetik skal ikke ses som en defensiv og fjendtlig reaktion over for verden, men som en velkommen anledning til at fremvise og hylde den kristne tros skatkiste. Med bogen  er  det  McGraths  mål  at  introducere læseren til  de  vigtigste  temaer  og  perler i  apologetikken  og  dens  dagsordener  og metoder.  Han  ønsker  at  opmuntre  til  en apologetisk  tænkemåde  og  udruste  læseren  til  at  forklare  evangeliet  for  vores kultur.  Undervejs  støtter  han  sig  blandt andet til C.S. Lewis (1898-1963), som han kalder  den  måske  største  apologet  i  det 20.  århundrede,  men  også  mange  andre afdøde og nulevende forfattere bliver inddraget:  William  Lane  Craig,  R.C.  Sproul med flere. Hvert kapitel afsluttes med en nyttig  litteraturliste  til  yderligere  fordybelse.

I  de  første  kapitler  defineres  og  afgrænses  apologetikkens  temaer  og  den valgte metode. McGrath understreger, at han  ikke  ønsker  at  anvende  én  bestemt apologetisk skoles metode, men derimod at udruste læseren til at finde sin egen vej. Der  er  dog  nogle  retningslinjer,  som  det anbefales  at  følge.  Det  gælder  om  at:  1. Forstå troen 2. Forstå tilhørerne 3. Kommunikere  klart  4.  Finde  kontaktpunkter 5.  Præsentere  hele  evangeliet,  og  sidst men ikke mindst 6. Øvelse, øvelse, øvelse.

Disse temaer gennemgås og udfoldes i de følgende kapitler. Først understreges nødvendigheden  af  apologetikkens  teologiske basis. For den, som ønsker at forsvare den kristne tro, gælder det først og fremmest om, at kristendommens tanker, temaer og værdier er rodfæstede i sind og hjerte. Intet kan, som McGrath understreger, erstatte en lang og intens refleksion i  bøn  over  på  den  ene  side  troens  store sandheder og på den anden side identiteten  af  de  tilhørere,  som  man  henvender sig  til.  Man  må  omhyggeligt  lytte  til  og ofte  også  lytte  ind  bagved  de  spørgsmål og kommentarer, som man møder i samtalen.

I de følgende kapitler udfolder Alister McGrath flere forskellige veje og vildveje. Som nævnt ønsker han ikke at lægge sig fast på en bestemt metode. Apologetik er ikke bare videnskab, men en kunst, som man skal øve sig i, og langt fra altid med rationelle argumenter. Som det rammende udtrykkes, så er faren for den apologetik, som går i clinch med rationalismen, at den ofte ender med at importere rationalismen til kristendommen, i stedet for at eksportere evangeliet til en rationalistisk kultur.

Apologetens opgave vil ofte bestå i at beskrive menneskets tilstand og sygdom. For hvis man ikke erkender, at man er syg, hvordan skulle man så være motiveret til at  tage  imod  korsets  helbredende  kraft? C.S. Lewis udtrykte tilbage i 1945 beklagelse over, at »en fornemmelse for synd er næsten totalt fraværende i vor tid«. Apologeten har at gøre med »mennesker, der er blevet opdraget til at tro, at alt, hvad der går galt i verden er andres skyld«.

Derfor  er  der  brug  for  kirken,  som ifølge Augustin er som et hospital. Den er fuld af sårede og syge mennesker, som er under behandling.

Bogen indeholder mange inspirerende og tankevækkende eksempler, udsagn og citater,  som  kan  bruges  i  en  apologetisk tænkning og samtale:

Om Newton hedder det, at han så naturen som et fingerpeg om noget dybere, som lå bag den. Ved slutningen af sit liv skrev  han  følgende:  »Det  forekommer mig, at jeg blot har været som en dreng, der  har  leget  på  stranden  og  har  moret sig med nu og da at finde en sten, der var mere glat, eller en muslingeskal, der var mere end almindeligt pæn, mens det store sandhedens ocean lå uudforsket foran mig.«

C.S.  Lewis:  »Hvis  jeg  erkender  et  behov i mig selv, som ingen oplevelse i denne verden kan tilfredsstille, er den mest sandsynlige  forklaring,  at  jeg  blev  skabt til en anden verden.«

Og  Alain  fra  Lille  (d.1203)  sammenligner menneskets  sjæl med  et koldt, mørkt rum. Når skodderne slås fra, strømmer sollyset ind i rummet, oplyser og opvarmer  det.  Dette  kan  ses  som  apologetikkens  opgave:  at  hjælpe  med  at  fjerne barrierer og hindringer for Guds nåde, så lyset kan finde vej og gøre sin gerning.

Til  slut  lyder  McGraths  opfordring: Find  eller  dan  selv  en  lille  kreds,  hvor  I sammen kan raffinere jeres mundlige og skriftlige færdigheder og bruge dem apologetisk.

Til  det  formål  være  bogen  hermed varmt anbefalet.